Možno ste videli túto mapu a (zbytočne) dlhý text k nej. Ak nie, super. Zhrniem vám: keď sa ľavým okom pozriete na rozdelenie istých haploskupín a pravým okom pozriete na krajiny najviac postihnuté koronavírusom, poviete si, že sa na seba podobajú. Tým by to malo skončiť. Nie však pre každého. Niekto na základe tejto mapy tvrdí, že za epidémiu koronavírusu v Taliansku môžu gény a my trčíme doma úplne zbytočne. Neverte tomu.

Začnime tým, čo sú to tie haploskupiny. Časť genetickej informácie v tele dedíme len od jedného rodiča, pomocou analýzy sa tak dá preskúmať čiste otcovská (cez chromozóm Y) a čiste materská (cez mitochondriálnu DNA) lína. Ak sa vrátite desaťtisíce až státisice rokov dozadu, zistíte, že ľudia majú iba pár prapra…prabičiek a prapra…pradedkov, na základe toho dokážeme ľudí rozdeliť do pár skupín. Haploskupiny viac hovoria o vašich predkoch než o vašich aktuálnych vlastnostiach. Je to užitočný nástroj pre genealógov, nie pre doktorov.

Zavadzajúcim aspektom tejto mapy je, že – ako asi tušíte – za tie desaťtisíce rokov sa ľudia celkom pomiešali a aj keď je v rôznych oblastiach zastúpenie haploskupín rôzne, bežne ide o pestrý mix. Napríklad s dedkom s maminej strany sme si dali vypracovať analýzu DNA a patríme do rôznych otcovských haploskupín. Určite to teda nie je tak, že Taliani sú jedna skupina a Slováci sú iná. Sme akurát iné zmesky.

Rozdielenie haploskupín v Európe. Ako vidíte, v každej krajine ide o pestrú zmes. Spomínaný pôvodný obrázok zobrazuje len najzastúpenejšiu skupinu. Zdroj Wiki.

Počet úmrtí na 100 známych prípadov. Zrazu vyzerá ten súvis menej presvedčivo. Zdroj Wiki.

Analýza ignoruje aj zjavné nedostatky. Geneticky sú Španieli veľmi podobní Portugalcom, prečo majú teda desaťnásobne väčší počet úmrtí na milión obyvateľov? To už sa nedozviete – čo nepasuje, to sa ignoruje.

Ďalším problémom tohto prístupu je, že čo vlastne porovnáva. Haploskupiny so smrtnosťou, teda letalitou. Hrubá mrtnosť sa počíta tak, že zoberiete počet ľudí, ktorých koronavírus usmrtil a počet ľudí, ktorých nakazil. Či vás koronavírus zabije nezávisí len od vás (tobôž nie len od vašej haploskupiny) ale aj od stavu zdravotného systému. Letalita výrazne stúpa pri jeho preťažení.

Letalita v čínskej provincii Hubei, ktorá bola epicentrom nákazy a kde došlo k preťaženiu systému nemocníc a ostatné regióny v Číne. Zdroj

Ešte problematickejšie je číslo, ktorým delíme – počet nakazených. Nejde totiž o skutočný počet nakazených, ale o počet známych príkladov. A to sú dve rozdielne veci. Jeden príklad za všetky. Jeden z najvyšších počtov nakazených na milión obyvateľov hlásia z Faerských ostrov. A viete v čom sú Faerské ostrovy úplne prvé? V počte testov na hlavu. Kto sa veľa pýta (testuje) veľa sa dozvie. Otvoriť si worldometer a predeliť dve čísla nedáva veľmi dôveryhodný údaj.

Klasickým nedostatok je nerozlišovanie medzi koreláciou a kauzalitou. Čo majú Španieli a Taliani a nemá zbytok Európy? Siestu! Nemôže za koronavírus siesta? Korelácii sa dá nájsť kopa, väčšina z nich bude pomerne absurdná. Nevyplýva z nich však aj kauzalita.

Najlepším príkladom toho, že korelácia ešte neznamená kauzality sú absurdné korelácie. Napríklad počet utopení v bazéne e filmy Nicolasa Cagea. Zdroj.

Text sa mimochodom snaží (neúspešne) vykopnúť otvorené dvere. Vieme, ako koronavírus funguje. Viaže sa na ACE2, proteín na povrchu buniek, napríklad v pľúcach. Tento enzým majú Taliani aj my, slúži na reguláciu krvného tlaku. Ak sa ukážu genetické predispozície na koronavírus, tak to bude touto cestou a podrobnými štatistickými analýzami. Pozrieť sa na pár máp naozaj nestačí.

Táto správa je extrémne nebezpečná v tom, že sa v nás snaží vyvolať falošný pocit bezpečia. Na čo sme zavretí doma, keď máme inú haploskupinu ako Taliani? Takéto neľahkovážne rozmýšľanie nás môže pokojne nasmerovať na ich cestu. To, čo nás pred ňou zachránilo sú promptné obmedzenia a disciplína – držme sa toho.

[Samuel]Doplnenie: Kontaktoval som autora pôvodného textu, dozvedel som sa, že po internete kolujú aj jeho neautorizované mutácie. Pretlmočil som mu svoje výhrady, jeho postoj je podľa odpovede o dosť iný, než sa šíri v niektorých verziách – napríklad tvrdí, že to určite nemá byť dôvod na zrušenie opatrení. Môj text berte ako kritiku tejto hypotézy, jeho zas berte ako autora pôvodného textu, ktorý už nemá vplyv na variácie textu a výzvy, ktoré sa k nemu pridávajú. (Aj preto ho v texte nespomínam a ani nedávam link.)

PS: Existuje jedna základná prapra…prababka, tzv. mitochondriálna Eva a jeden prapra…pradedko, tzv. Y-chromozómový Adam. Určite sa však nestretli, delili ich desaťtisíce rokov.

Na záver pekný obrázok. Vznik haploskupín a migrácia ľudí. Čísla sú v tisícoch rokov. Zdroj Wiki.















